钦定古今图书集成/明伦汇编/闺媛典/第043卷 > 皇清 > 井妇娄氏
## 钦定古今图书集成/明伦汇编/闺媛典/第043卷 > 皇清 > 井妇娄氏

按《定兴县志》：娄氏，生员娄云衢女，许字井家儿。井父死，儿贫不能立。云衢病将革，抚幼女，呼长男娄生嘱曰：“汝弱妹，尚未治装，将某处地五十亩嫁之，毋欺死父。” 娄生唯唯。井儿日益贫，不能娶。娄生大背前约，择富室张姓者婚之，张亦知其许井而聘焉。女以父命拒兄，不听亲迎。有日，女为不食，密令媒白于井曰：“如不速争，甘心一死。” 井闻之，无奈张富，合乡为之不平，复于媒曰：“归张必经井里，自有方略，勿轻死。” 至期，鼓吹采舆，返过井里，乡人一拥舁入井家。事闻，旌表。